SKRIFTLIG FORESPØRGSEL E-2937/01

af Juan Naranjo Escobar (PPE-DE) til Kommissionen

(24. oktober 2001)

Om: Integrering af idræt i Fællesskabets politik på forskellige områder

I bilagene til formandskabets konklusioner fra Det Europæiske Råds møde i Nice d. 7., 8. og 9. december 2000, fremhævede EU-landenes stats- og regeringschefer idrættens sociale, pædagogiske og kulturelle betydning, med henblik på at bevare og fremme den etik og solidaritet, der er nødvendig for at bevare idrættens funktion i samfundet. Dette på trods af, at EU ikke har direkte beføjelser på området.

Har Kommissionen en opgørelse over, hvilke tiltag der er fundet anvendelige for at opfylde målsætningerne fra formandskabets konklusioner fra Nice-mødet i forbindelse med integreringen af idræt i den fælles politik?

Svar afgivet på Kommissionens vegne af Viviane Reding

(19. december 2001)

I erklæringen fra Nice i december 2000 om de særlige forhold, der kendetegner sporten i Europa og dens sociale funktioner, og som der skal tages hensyn til ved gennemførelsen af de fælles politikker(1), understregede Det Europæiske Råd sportens sociale og uddannelsesmæssige værdier. Kommissionen har allerede haft lejlighed til at understrege, at den støtter disse værdier, i Helsingfors-rapporten om sport fra december 1999(2). Den fremgangsmåde, der blev fastlagt i Nice-erklæringen, går således i samme retning som de bestræbelser, Kommissionen har udfoldet i en årrække.

Siden Nice-erklæringen blev vedtaget, har Kommissionen tilsluttet sig det svenske og belgiske formandskabs arbejde for at sikre opfølgningen af det. Den har ligeledes været opmærksom på de særlige forhold, der kendetegner sporten, i forbindelse med behandlingen af en lang række sager vedrørende sport: spilleres agenter, offentlig støtte til professionelle klubber, overførsel af sportsfolk, osv. På det sidstnævnte område har Kommissionen påset, at fællesskabsretten anvendes, idet den i øvrigt har taget hensyn til de særlige indskrænkninger, der er forbundet med sportens natur, og nødvendigheden af at sikre fodboldspillets udvikling. Kommissionen er således overordentlig interesseret i at fremme bestræbelserne på at skabe klubber og i beskyttelsen af unge, og den understreger nødvendigheden af at sikre en retfærdig konkurrence og holdenes stabilitet. Der har været taget hensyn til Nice-erklæringen, generelt sagt, i alle de tilfælde, hvor der har været behandlet spørgsmål vedrørende sport. Vedtagelsen den 16. oktober 2001 af et forslag til Parlamentets og Rådets afgørelse om Det Europæiske År for Idrættens Pædagogiske Dimension 2004(3), er ligeledes i overensstemmelse med ånden i Nice-erklæringen om sport. Endelig gennemgik medlemsstaterne og Kommissionen på det uformelle ministermøde om sport, der blev afholdt i Bruxelles den 12. november 2001, den måde, hvorpå Nice-erklæringen er blevet fulgt op.

I overensstemmelse med Nice-erklæringen har Kommissionen i sin egenskab af traktatens vogter påset, at der tages hensyn til de særlige forhold, der kendetegner sporten.

(1) Formandskabets konklusioner Det Europæiske Råd i Nice den 7., 8. og 9. december 2000 bilag IV.

(2) Kommissionens rapport til Det Europæiske Råd med henblik på at bibeholde de nuværende strukturer på sportsområdet og at bevare sportens samfundsmæssige funktion inden for Fællesskabets rammer Helsingfors-rapporten om sport KOM(1999) 644 af 1.12.1999 endelig udg.

(3) KOM(2001) 584 endelig udg.